钦定古今图书集成/历象汇编/庶征典/第073卷 > 《田家五行》 > 后汉
## 钦定古今图书集成/历象汇编/庶征典/第073卷 > 《田家五行》 > 后汉

### 灵帝光和元年六月丁丑有黑气堕温德殿中七月壬子青虹见御座玉堂后殿庭中

按《后汉书灵帝本纪》云云。　按《杨震传》：震中子秉，秉
子赐。光和元年，有虹霓昼降于嘉德殿前，帝恶之，引
赐及议郎蔡邕等入金商门崇德署，使中常侍曹节、
王甫问以祥异祸福所在。赐仰天而叹，谓节等曰：“吾
每读《张禹传》，未尝不愤恚叹息，不能竭忠尽情，极言
其要，而反留意少子，乞还女婿朱游，欲得尚方斩马
剑以理之，固其宜也。吾以微薄之学，充先师之末，累
世见宠，无以报国，猥当大问，死而后已。”乃书对曰：“臣
闻之经传，或得神以昌，或得神以亡。国家休明则鉴
其德，邪辟昏乱则视其祸。今殿前之气应为虹霓，皆
妖邪所生，不正之象，诗人所为蝃𬟽者也。于《中孚经》
曰：‘霓之比无，德以色亲’。方今内多嬖幸”，外任小臣，上
下并怨，喧哗盈路，是以灾异屡见，前后丁宁。今复投
霓，可谓孰矣！按《春秋谶》曰：“天投霓，天下怨，海内乱。”加
四百之期，亦复垂及。昔虹贯牛山，管仲谏桓公无近
妃宫。《易》曰：“天垂象，见吉凶，圣人则之。”今妾媵嬖人、阉
尹之徒，共专国朝，欺罔日月。又鸿都门下招会群小，
造作赋说，以虫篆小技，见宠于时，如驩兜、共工，更相
荐说，旬月之间，并各拔擢。乐松、处常伯任芝居纳言，
郄俭、梁鹄，俱以便辟之性，佞辩之心，各受丰爵不次
之宠。而令缙绅之徒，委伏畎亩，口诵尧舜之言，身蹈
绝俗之行，弃捐沟壑，不见逮及，冠履倒易，陵谷代处，
从小人之邪意，顺无知之私欲，不念板荡之作，虺蜴
之诫。殆哉之危，莫过于今。幸赖皇天，垂象谴告。《周书》
曰：“天子见怪则修德，诸侯见怪则修政，卿大夫见怪
则修职，士庶人见怪则修身。”唯陛下慎经典之诫，图
变复之道，斥远佞巧之臣，速征鹤鸣之士。内亲张仲，
外任山甫，断绝尺一，抑止盘游，留思庶政，无敢怠遑。
冀上天还威，众变可弭。老臣过受师傅之任，“数蒙宠
异之恩，岂敢爱惜垂没之年，而不尽其㥪㥪之心哉！”
书奏，甚忤曹节等。

### 献帝初平元年二月壬辰白虹贯日

按：《后汉书献帝本纪》云云。